Foto: Qarshida kuchli shamol oqibatida qulagan reklama monitori

Qarshi shahrida 28-yanvar kuni kuchli shamol kuzatilmoqda. “Daryo” muxbirining xabar berishicha, shamol oqibatida shahar markazida qad rostlagan katta ekran qulab tushgan.

“Kuchli shamol sabab katta ekran quladi. Hozir mazkur holatni bartaraf etib, yo‘lni ochish harakatidamiz”, — deydi nosozlikni bartaraf etishga kirishgan mas’ullar.
Qayd etilishicha, ayni paytda shaharda elektr toki ham o‘chgan. Ko‘plab simyog‘ochlarga zarar yetgan.
Energetika vazirligi axborotiga ko‘ra, kuchli shamol kuzatilayotganligi sababli Qashqadaryo viloyati tuman va shaharlarining ayrim hududlarida elektr energiyasi ta’minotida uzilish kuzatilmoqda. Shu sababli, xavfsizlikni ta’minlash maqsadida elektr tarmoqlari vaqtinchalik tarmoqdan ajratilgan.
Vazirlik hududda kuchli shamol esishi pasaygandan so‘ng elektr energiyasi qayta tarmoqqa ulanishini bildirib, keltirilgan noqulayliklar uchun iste’molchilardan uzr so‘radi.
Eslatib o‘tamiz, O‘zgidromet” 28—29-yanvar kunlari kuchli shamol bo‘lishidan ogohlantirgandi. Markaz keltirgan ma’lumotda Qashqadaryo viloyatida shamol tezligi 17-22 metr/sekundgacha, ayrim joylarda 25-28 metr/sekundgacha kuchayishi mumkinligi aytilgan.